ไฟแนนซ์ทูเดย์
โดย...ช.ชดา
14 ก.ย. 2558

โดย...ช.ชดา
...ทรงพล ชีวะปัญญาโรจน์ รองกรรมการผู้จัดการ ธนาคารกรุงไทย เตรียมความพร้อมและซักซ้อมพนักงานสาขาทั่วประเทศ ในการรับจองสลากกินแบ่งรัฐบาลจากประชาชน ที่จะดีเดย์ในวันที่ 15 ก.ย.นี้ เป็นวันแรก ไม่ให้เกิดปัญหาและการจองลื่นไหลปรี๊ดปร๊าดสมดังที่ตั้งใจ
ผลจากการให้ธนาคารกรุงไทยเป็นศูนย์กลางรับจองและชำระเงิน ทำให้มีการทยอยมาเปิดบัญชีเงินฝากจากธนาคารเพิ่ม ช่วงแรกแค่ 4,000 กว่าบัญชี หนักไปที่ประชาชนใน จ.เลย แต่ยืนระยะยาวก็จะมีลูกค้าเพิ่มขึ้นเป็นหมื่นบัญชีแน่ๆ
สิ่งที่ทรงพลฝากพนักงานให้แจ้งกับลูกค้าคือ เงื่อนไขการจองซื้อที่ต้องดูให้ละเอียด โดยเฉพาะซื้อแล้วคืนไม่ได้ ต้องมั่นใจว่ามีลูกค้าประมาณไหน จะได้จองจำนวนได้ถูก คือหนุ่มอั๋นเป็นห่วงกลัวประชาชนมาจองซื้อแล้วขายหมด เดี๋ยวจะขาดทุน ใจดีจริงพ่อคุณ
...จับตาการประชุมคณะกรรมการนโยบายการเงิน (กนง.) จะประชุมกันในวันที่ 16 ก.ย.นี้ เพื่อทบทวนภาวะเศรษฐกิจ หลังจากที่รัฐบาลเตรียมใส่เงิน 1.36 แสนล้านบาท ผ่านกองทุนหมู่บ้านและท้องถิ่น นี่เป็นการฉีดเงินเข้าสู่กลุ่มฐานรากของเศรษฐกิจอย่างแท้จริง แต่จะช่วยดันให้เศรษฐกิจได้มากน้อยแค่ไหน กนง.จะถกกัน
เรื่องภาวะเศรษฐกิจและปัญหาเงินบาทอ่อนค่าอย่างพรวดพราด จะเป็นเรื่องหลักที่ กนง.หารือกัน รอบนี้ไม่ใช่เรื่องจะลดหรือไม่ลดดอกเบี้ย ซึ่งนักวิเคราะห์ทั้งหลายฟันธงว่าคงจะเห็นการคงดอกเบี้ยนโยบายไปอีกรอบการประชุม
...อภิศักดิ์ ตันติวรวงศ์ รมว.คลัง ประเดิมโกอินเตอร์ครั้งแรกในการประชุม รมว.คลังเอเปก ที่ฟิลิปปินส์ รอบนี้มีการหารือเรื่องภาวะเศรษฐกิจจีนที่มีแนวโน้มชะลอตัวลึก ทิศทางดอกเบี้ยสหรัฐว่าเฟดจะขึ้นหรือไม่ขึ้นดอกเบี้ยกันแน่ และความร่วมมือในภูมิภาคที่จะรองรับสถานการณ์ภัยธรรมชาติที่จะส่งผลต่อเศรษฐกิจ
ผลการประชุมคงเป็นกรอบความร่วมมือกว้างๆ คอยฟังวันนี้ รมว.คลังอาจเล่าผลการประชุมให้ฟังว่ามีรายละเอียดอย่างไร
...กลายเป็นหนุ่มฮอตไปตั้งแต่เมื่อไหร่ก็ไม่รู้ มีแต่คนแอบถามว่า พี่หมอ นพ.ระเฑียร ศรีมงคล กรรมการผู้จัดการ บริษัท บัตรกรุงไทย หรือ เคทีซี ว่าโสดหรือเปล่า อันนี้ ช.ชดา ขอตอบว่าไม่ทราบ แต่ที่รู้ชัวร์ๆ คือ ปีนี้เคทีซีกำไรทะลัก ครึ่งปีปาเข้าไปพันล้านแล้วครัช